ЛИКОВНИ КОНКУРС 30 СА 30

Културни Центар Зрењанинa и аутор пројекта мр Милутин Мићић расписују ликовни конкурс 30 X 30.

Услови конкурса:

Аутори могу да конкуришу са **једним радом**. Радови могу да буду дводимензионални и тродимензионални у свим техникама и дисциплинама. Једино ограничење је да дводимензионални радови морају бити формата 30 са 30 сантиметара. Код тродимензионалних радова једна димензија треба да буде 30 сантиметара, а остале две не смеју да буду веће од 30 сантиметара. Радови који пређу ове димензије неће се разматрати. Уз радове послати и један репрезентатитни каталог (ако га аутори имају).

Поред слободних решења, ове године нудимо ауторима и могућност да промишљају на задату тему-задатак:

**ДАНАС - КАКО ТИ ЈЕ?**

Ово проблемско промишљање отвара све аспекте нашег односа према стварности, како локално тако и глобално. Како ти је као уметнику, интелектуалцу, обичном човеку, гласачу, као детету, као родитељу, пријатељу…?

Како ти је као посматрачу, као члану заједнице…? Како ти је док ствараш, док постављаш питање има ли смисла стварати данас? Како носиш своје бриге? Како ти је кад увиђаш да си у праву а немоћан си да промениш стварност?

Какав је данас однос ДОМИНАНТНОГ И ПОДРЕЂЕНОГ, ВЕЛИКОГ И МАЛОГ, ПУНОГ И ПРАЗНОГ, ВИДЉИВОГ И НЕВИДЉИВОГ…?

Аутори ово питање могу да отворе на свој начин и кроз свој ликовни став га одреде."

Конкурс је отворен за све професионалне ликовне уметнике на територији Републике Србије и за све уметнике широм света.

Молимо вас да сви радови (осим оних који су рађени на папиру и скулптуре) буду опремљени да могу да се окаче на зид.

Радови ће бити жирирани.

Доделиће се три награде.

Прва награда: самостална изложба у малом салону Народног музеја Зрењанин

Друга награда: самостална изложба у изложбеним салону Културног центра Зрењанина

Трећа награда: књига „Ликовна критика“ Тодора Манојловића

Конкурс је отворен до 20. новембра 2019. год.

Изложба ће бити отворена у децембру 2019. год. у Културном центру Зрењанина

Радови са ликовног салона 30х30 ће током 2020. год. бити изложени у Београду у Кући Ђуре Јакшића, у Галерији савремене уметности Културног центра Панчево, у Музеју Срема у Сремској Митровици, у и Галерији Трибина младих Културног центра Новог Сада.

Радове слати на адресу:

Културни центар Зрењанина

Народне омладине 1

23000 Зрењанин

Телефон: 023/535482, 064/8116994 (Владимир Ђурић)

Препоручујемо да радове шаљете Пост експресом.

**Уколико у једној пошиљци има радова више аутора то мора бити назначено на пошиљци.**

Радови ће бити враћени Пост експрес-ом о трошку аутора. Организатори не преузимају одговорност за штету насталу приликом транспорта.

Срдачан поздрав,

директор Културног центра Зрењанина Горан Маринковић и

аутор пројекта мр Милутин Мићић